DA Den Europæiske Unions Tidende C 29/6

Den Franske Republiks initiativ med henblik på vedtagelse af Rådets afgørelse om brug af informationsteknologi på toldområdet

(2009/C 29/05)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 30, stk. 1, litra a), og artikel 34, stk. 2, litra c),

under henvisning til Den Franske Republiks initiativ,

under henvisning til udtalelse fra Europa-Parlamentet (1), og

ud fra følgende betragtninger:

(1) Toldadministrationerne har sammen med andre kompetente myndigheder ved Fællesskabets ydre grænser og inden for dets territoriale grænser ansvaret for at forebygge, efterforske og bekæmpe overtrædelser ikke blot af Fællesskabets retsforskrifter, men også af nationale love.

(2) Den stigende ulovlige handel af enhver art udgør en alvorlig trussel mod den offentlige sundhed, sædelighed og sikkerhed.

(3) Det er nødvendigt at udbygge samarbejdet mellem toldadministrationerne ved at fastlægge procedurer, hvorefter toldadministrationerne kan handle i fællesskab og udveksle personoplysninger og andre oplysninger om ulovlig handel, idet de gør brug af ny teknologi til behandling og transmission af disse oplysninger under iagttagelse af bestemmelserne i Europarådets konvention om beskyttelse af det enkelte menneske i forbindelse med elektronisk databehandling af personoplysninger, undertegnet i Strasbourg den 28. januar 1981 og principperne i Europarådets Ministerudvalgs anbefaling R (87) 15 af 17. september 1987 om politiets brug af personoplysninger.

(4) Det er ligeledes nødvendigt at sikre en større komplementaritet med de aktioner, der gennemføres i forbindelse med samarbejdet med Den Europæiske Politienhed (Europol) og Den Europæiske Enhed for Retligt Samarbejde (Eurojust), så disse agenturer har adgang til oplysningerne i toldinformationssystemet.

(5) Toldadministrationerne skal i deres daglige arbejde administrere såvel fællesskabsforskrifter som andre forskrifter, og der er derfor et behov for at sikre, at disse bestemmelser om gensidig bistand og administrativt samarbejde udbygges parallelt. Der bør derfor tages hensyn til bestemmelserne vedrørende toldinformationssystemet og det elektroniske sagsregister på toldområdet, der er omhandlet i Europa-Parlamentets og Rådets forordning (EF) nr. 766/2008 af 9. juli 2008 om ændring af Rådets forordning (EF) nr. 515/97 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne (2).

(6) Af de erfaringer, der er gjort siden konventionen om brug af informationsteknologi på toldområdet af 26. juli 1995 (i det følgende benævnt »CIS-konventionen«) (3) trådte i kraft, fremgår det, at det ikke er muligt at gennemføre hele formålet med toldinformationssystemet, som er at bistå med forebyggelse, efterforskning og retsforfølgning af alvorlige overtrædelser af de nationale love, hvis systemet udelukkende anvendes til observation og optagelse af rapport, diskret overvågning og målrettet kontrol.

(7) En strategisk analyse skal hjælpe de ansvarlige på højeste plan med at definere projekter, mål og politikker for bekæmpelse af svig, at planlægge aktiviteter og at afsætte de nødvendige ressourcer til at nå de operationelle mål.

(8) En operationel analyse af aktiviteter, midler og intentioner hos visse personer eller virksomheder, som ikke overholder eller som ser ud til ikke at overholde de nationale love, skal hjælpe toldmyndighederne til at træffe passende foranstaltninger i bestemte tilfælde med henblik på at nå de mål, der er fastsat for bekæmpelse af svig.

(9) Det er derfor hensigtsmæssigt at erstatte CIS-konventionen.

(10) Denne afgørelse respekterer de grundlæggende rettigheder og overholder de principper, som navnlig anerkendes i Den Europæiske Unions charter om grundlæggende rettigheder —

TRUFFET FØLGENDE AFGØRELSE:

KAPITEL I

OPRETTELSE AF ET TOLDINFORMATIONSSYSTEM

Artikel 1

1. Toldadministrationerne i medlemsstaterne opretter og opretholder et fælles edb-baseret informationssystem til brug på toldområdet, i det følgende benævnt »toldinformationssystemet«.

2. Formålet med toldinformationssystemet er, i overensstemmelse med denne afgørelse, at bidrage til forebyggelse, efterforskning og retsforfølgning af alvorlige overtrædelser af nationale love ved en hurtigere udbredelse af oplysninger og således øge effektiviteten i medlemsstaternes toldadministrationers samarbejds- og kontrolprocedurer.

KAPITEL II

DEFINITIONER

Artikel 2

I denne afgørelse forstås ved:

1) »nationale love«: en medlemsstats love eller forskrifter, som toldadministrationen i den pågældende stat helt eller delvis har kompetence til at administrere, når det gælder: a) vareforsendelser, der er underlagt forbud, restriktioner eller kontrolforanstaltninger, og særlig de foranstaltninger, der er omfattet af artikel 36 og 223 i traktaten om oprettelse af Det Europæiske Fællesskab b) overførsel, konvertering, hemmeligholdelse eller maskering af formuegoder eller udbytte, der direkte eller indirekte hidrører fra eller er opnået i forbindelse med ulovlig international narkotikahandel eller ved overtrædelse af: i) en medlemsstats love eller administrative forskrifter, som toldadministrationen i den pågældende medlemsstat helt eller delvis har kompetence til at administrere, når det gælder grænseoverskridende vareforsendelser, der er underlagt forbud, restriktioner eller kontrolforanstaltninger, og særlig de foranstaltninger, der er omfattet af artikel 36 og 223 i traktaten om oprettelse af Det Europæiske Fællesskab, samt ikke harmoniserede punktafgifter ii) samtlige fællesskabsbestemmelser og bestemmelser, der er vedtaget til gennemførelse af fællesskabsbestemmelser, vedrørende indførsel, udførsel, forsendelse og opbevaring af varer, der er genstand for samhandel mellem medlemsstaterne og tredjelande samt mellem medlemsstaterne indbyrdes for så vidt angår varer, der ikke har status som fællesskabsvarer efter artikel 23, stk. 2, i traktaten om oprettelse af Det Europæiske Fællesskab, eller som skal kontrolleres eller undersøges yderligere for at få fastslået deres status som fællesskabsvarer iii) samtlige bestemmelser, der er vedtaget på fællesskabsplan inden for rammerne af den fælles landbrugspolitik, og specifikke bestemmelser, der er truffet vedrørende varer, som er frembragt ved forarbejdning af landbrugsprodukter, eller iv) samtlige bestemmelser, der er vedtaget på fællesskabsplan vedrørende harmoniserede punktafgifter og merværdiafgift ved indførslen, samt de nationale bestemmelser, der gennemfører dem eller har været anvendt i denne forbindelse

2) »personoplysninger«: oplysninger, der kan henføres til bestemte personer

3) »formidlende medlemsstat«: en medlemsstat, som foranlediger registrering af bestemte oplysninger i toldinformationssystemet

4) »operationel analyse«: analyse af operationer, som udgør eller forekommer at udgøre overtrædelser af nationale love, som består af gennemførelsen af følgende faser: a) indhentning af oplysninger, herunder personoplysninger b) evaluering af kildens og oplysningernes pålidelighed c) efterforskning, metodisk fremlæggelse og fortolkning af forbindelser mellem disse oplysninger eller mellem disse oplysninger og andre betydningsfulde data d) udformning af konstateringer, hypoteser eller henstillinger, som myndighederne direkte kan anvende som risikoinformation til at forebygge eller afsløre andre operationer, som er i strid med nationale love, og/eller til med nøjagtighed at identificere de personer eller virksomheder, der er involveret i sådanne operationer

5) »strategisk analyse«: undersøgelse og fremlæggelse af de generelle tendenser til overtrædelser af de nationale love gennem en evaluering af truslen om og omfanget og virkningerne af visse former for operationer, som er i strid med nationale love, med henblik på at fastlægge prioriteter, gribe fænomenet eller truslen bedre an, omlægge aktioner til forebyggelse og afsløring af svig og genoverveje tjenesternes opbygning. Kun anonymiserede oplysninger må anvendes til strategisk analyse.

KAPITEL III

DRIFT OG BRUG AF TOLDINFORMATIONSSYSTEMET

Artikel 3

1. Toldinformationssystemet består af en central databaseenhed, hvortil der er adgang via terminaler i hver af medlemsstaterne. Systemet skal udelukkende omfatte oplysninger, der er nødvendige for at opfylde dets formål, som fastlagt i artikel 1, stk. 2, herunder personoplysninger, af følgende kategorier:

a) varer

b) transportmidler

c) virksomheder

d) personer

e) udviklingen i bedragerisager

f) disponibel ekspertbistand

g) bevaring, beslaglæggelse eller konfiskering af varer.

2. Kommissionen forestår den tekniske forvaltning af toldinformationssystemets infrastruktur i overensstemmelse med reglerne i de gennemførelsesforanstaltninger, som vedtages af Rådet.

Kommissionen aflægger beretning om forvaltningen til det udvalg, der er nævnt i artikel 23.

3. Kommissionen meddeler dette udvalg de nærmere regler, som vedtages for den tekniske forvaltning.

Artikel 4

1. Medlemsstaterne afgør, hvilke elementer der skal indgå i toldinformationssystemet under hver af kategorierne i artikel 3, i det omfang det er nødvendigt for at opfylde formålet med systemet. Kategorien i artikel 3, litra e), må under ingen omstændigheder indeholde personoplysninger.

2. Inden for kategorierne i artikel 3, litra a)-d), må de personoplysninger, der medtages i systemet, ikke omfatte andet end de følgende oplysninger:

a) efternavn, pigenavn, fornavne, tidligere efternavne og kaldenavne

b) fødselsdato og fødested

c) nationalitet

d) køn

e) nummer, sted og dato for udstedelsen af identitetspapirer (pas, identitetskort, kørekort)

f) adresse

g) særlige fysiske kendetegn af objektiv og blivende karakter

h) årsagen til, at oplysningen er medtaget

i) anbefalet operation

j) en advarselskode, der henviser til ethvert tidligere tilfælde af våbenbesiddelse, voldelig adfærd eller flugt fra myndighederne

k) transportmidlets registreringsnummer.

3. Inden for kategorien artikel 3, litra f), må de personoplysninger, der medtages i systemet, ikke omfatte andet end eksperternes for- og efternavne.

4. Inden for kategorien i artikel 3, litra g) må de personoplysninger, der medtages i systemet, ikke omfatte andet end:

a) efternavn, pigenavn, fornavne, tidligere efternavne og kaldenavne

b) fødselsdato og fødested

c) nationalitet

d) køn

e) adresse.

5. Databasen må under ingen omstændigheder indeholde personoplysninger af den art, der er opført i artikel 6, første punktum, i Europarådets konvention om beskyttelse af det enkelte menneske i forbindelse med elektronisk databehandling af personoplysninger, undertegnet i Strasbourg den 28. januar 1981, i det følgende benævnt »Strasbourgkonventionen af 1981«.

Artikel 5

1. Oplysninger i kategorierne i artikel 3 registreres kun i toldinformationssystemet i med henblik på observation og indberetning, diskret overvågning, målrettet kontrol og operationel analyse.

2. I forbindelse med de operationer, der er omtalt i stk. 1, hvad enten det drejer sig om observation eller indberetning, diskret overvågning, målrettet kontrol eller operationel analyse, må personoplysninger inden for en af kategorierne i artikel 3 kun registreres i toldinformationssystemet, hvis der er vægtige grunde til at tro — specielt grundet tidligere ulovlig aktivitet — at den pågældende person har begået, er i færd med at begå eller har til hensigt at begå alvorlige overtrædelser af nationale love.

Artikel 6

1. Hvis der gennemføres operationer af den art, der er omtalt i artikel 5, stk. 1, kan en eller flere af følgende oplysninger indsamles og sendes til den formidlende medlemsstat:

i) oplysning om, at den vare, det transportmiddel, den virksomhed eller den person, der er formidlet oplysninger om, er fundet

ii) sted og tidspunkt for kontroloperationen samt årsagen hertil

iii) rejserute og mål

iv) hvilke personer der ledsager den pågældende person eller befinder sig i transportmidlet

v) hvilket transportmiddel der er benyttet

vi) hvilke genstande der er transporteret

vii) under hvilke omstændigheder varen, transportmidlet, virksomheden eller personen er fundet.

Når sådanne oplysninger indsamles i forbindelse med diskret overvågning, skal det sikres, at overvågningens skjulte karakter bibeholdes.

2. I forbindelse med den målrettede kontrol, der omtales i artikel 5, stk. 1, kan der foretages undersøgelse af personer, transportmidler og genstande, i det omfang det er tilladt efter de love, administrative bestemmelser og procedurer, der gælder i den medlemsstat, hvor undersøgelsen finder sted. Hvis den målrettede kontrol ikke er tilladt ifølge en medlemsstats lovgivning, erstatter denne stat den automatisk med observation og indberetning eller diskret overvågning.

Artikel 7

1. Direkte adgang til oplysninger i toldinformationssystemet er forbeholdt de nationale myndigheder, der udpeges af hver medlemsstat. Disse nationale myndigheder omfatter toldadministrationerne, men kan tillige omfatte andre myndigheder, der ifølge den pågældende medlemsstats love, administrative bestemmelser og procedurer ligeledes har beføjelse til at arbejde for virkeliggørelsen af det i artikel 1, stk. 2, fastsatte formål.

2. Hver medlemsstat tilsender hver af de øvrige medlemsstater og det udvalg, der omtales i artikel 23, en liste over de myndigheder, der i overensstemmelse med denne artikels stk. 1 er udpeget til at have direkte adgang til oplysninger i toldinformationssystemet. For hver myndighed skal det angives, hvilke oplysninger den har adgang til og til hvilke formål.

3. Uanset stk. 1 og 2 kan medlemsstaterne med enstemmighed give internationale eller regionale organisationer adgang til toldinformationssystemet. En sådan aftale skal have form af en afgørelse fra Rådet. Medlemsstaterne skal, hvis de træffer en sådan afgørelse, tage hensyn til alle gensidige ordninger og til enhver udtalelse fra den i artikel 25 omhandlede fælles tilsynsmyndighed om, hvorvidt databeskyttelsesforanstaltningerne er tilstrækkelige.

Artikel 8

1. Medlemsstaterne må kun benytte oplysninger fra toldinformationssystemet i for at opnå de formål, der er anført i artikel 1, stk. 2. Dog kan oplysningerne benyttes til administrative eller andre formål efter forudgående tilladelse fra den medlemsstat, der har ladet oplysningerne registrere i systemet, og på de betingelser, den har stillet herfor. En sådan anden anvendelse skal være i overensstemmelse med de love, administrative bestemmelser og procedurer, der gælder i den medlemsstat, der ønsker at benytte dataene, og ske under hensyn til princip 5.5 i Europarådets Ministerudvalgs anbefaling R (87) 15 af 17. september 1987 om politiets brug af personoplysninger, i det følgende benævnt »R (87) 15«.

2. Med forbehold af stk. 1 og 4 i nærværende artikel, artikel 7, stk. 3, samt artikel 11 og 12, må oplysninger fra toldinformationssystemet kun benyttes af de nationale myndigheder i en medlemsstat, der er udpeget af den pågældende medlemsstat, og som ifølge denne medlemsstats love, administrative bestemmelser og procedurer har beføjelse til at arbejde for virkeliggørelsen af det i artikel 1, stk. 2, fastsatte formål.

3. Hver medlemsstat sender hver af de øvrige medlemsstater og det udvalg, der omtales i artikel 23, en liste over de kompetente myndigheder, den har udpeget i overensstemmelse med stk. 2 i denne artikel.

4. Oplysninger fra toldinformationssystemet kan efter forudgående tilladelse fra den formidlende stat, der har ladet dem registrere og på de betingelser, som denne stat måtte stille, udleveres til andre nationale myndigheder end dem, der er nævnt i stk. 2, til tredjelande samt til internationale og regionale organisationer, der ønsker at gøre brug af dem. Hver medlemsstat træffer særlige foranstaltninger for at garantere oplysningernes sikkerhed, når de sendes eller udleveres til instanser uden for dens territorium. Den i artikel 25 omhandlede fælles tilsynsmyndighed underrettes om de nærmere enkeltheder i forbindelse med sådanne foranstaltninger.

Artikel 9

1. For så vidt denne afgørelse ikke fastsætter strengere bestemmelser, gælder den formidlende stats love, administrative bestemmelser og procedurer for registrering af oplysninger i toldinformationssystemet.

2. For så vidt denne afgørelse ikke fastsætter strengere bestemmelser, gælder en medlemsstats love, administrative bestemmelser og procedurer for dens brug af oplysninger fra toldinformationssystemet, herunder gennemførelse af en hvilken som helst operation på opfordring af den medlemsstat, der har udleveret oplysningerne, jf. artikel 5, stk. 1.

Artikel 10

1. Hver af medlemsstaterne udpeger en toldadministration, der på nationalt plan skal have ansvaret for toldinformationssystemet.

2. Den i stk. 1 omhandlede administration er ansvarlig for, at toldinformationssystemet fungerer korrekt i den medlemsstat, og træffer de nødvendige foranstaltninger til sikring af, at denne afgørelse efterkommes.

3. Medlemsstaterne meddeler hinanden navnet på den administration, som de har udpeget, jf. stk. 1.

Artikel 11

1. Med forbehold af kapitel IX i nærværende afgørelse, har Den Europæiske Politienhed (Europol) ret til inden for rammerne af sit mandat at få adgang til oplysningerne i toldinformationssystemet, jf. artikel 2, 3, 4, 5 og 6, og at søge direkte i dem samt at indføre oplysninger i systemet.

2. Såfremt en søgning i systemet foretaget af Europol viser, at der findes en indberetning i toldinformationssystemet, underretter Europol ad de kanaler, der er fastlagt i Rådets afgørelse … om oprettelse af en europæisk politienhed (Europol) (4), den indberettende medlemsstat.

3. Brug af oplysninger, der er tilvejebragt gennem søgning i toldinformationssystemet, kan kun finde sted med samtykke fra den medlemsstat, der har ladet oplysningerne registrere i systemet. Hvis den pågældende medlemsstat giver sit samtykke til at anvende disse oplysninger, skal behandlingen af dem ske i henhold til Europol-afgørelsen. Europol kan kun meddele tredjelande og eksterne organer sådanne oplysninger med samtykke fra den medlemsstat, der har ladet oplysningerne registrere i systemet.

4. Europol kan anmode om andre oplysninger fra de berørte medlemsstater i overensstemmelse med Europol-afgørelsen.

5. Det er ikke Europols opgave at forbinde de dele af toldinformationssystemet, som det har adgang til, eller at overføre de deri indeholdte oplysninger til noget computersystem til dataindsamling og databehandling, der anvendes i eller af Europol, eller at downloade eller på anden måde kopiere nogen del af toldinformationssystemet, jf. dog bestemmelserne i stk. 3 og 4.

Europol begrænser adgangen til oplysninger i toldinformationssystemet til særligt bemyndiget Europolpersonale.

Europol tillader Den Fælles Kontrolinstans, jf. artikel 34 i Europol-afgørelsen, at overvåge Europols virksomhed, når den udøver sin ret til adgang til og søgning i oplysninger i toldinformationssystemet.

Artikel 12

1. Med forbehold af kapitel IX, har de nationale medlemmer af Den Europæiske Enhed for Retligt Samarbejde (Eurojust) samt de personer, der bistår dem, ret til inden for rammerne af deres mandat at få adgang til oplysningerne i toldinformationssystemet, jf. artikel 2, 3, 4, 5 og 6, og søge i dem.

2. Såfremt en søgning foretaget af et nationalt medlem af Eurojust viser, at der findes en indberetning i toldinformationssystemet, underretter den pågældende den indberettende medlemsstat. Fremsendelse af oplysninger, der er skaffet ved en sådan søgning, må kun ske til tredjelande og eksterne organer med den indberettende medlemsstats samtykke.

3. Intet i denne artikel må fortolkes som en indskrænkning af bestemmelserne i Rådets afgørelse 2002/187/RIA af 28. februar 2002 om oprettelse af Eurojust for at styrke bekæmpelsen af grov kriminalitet (5) for så vidt angår databeskyttelse og det ansvar, som de nationale medlemmer af Eurojust eller de personer, der bistår dem, har for uautoriseret eller ukorrekt behandling af sådanne data, eller som en indskrænkning af de beføjelser, der er tillagt Den Fælles Kontrolinstans, der er oprettet i henhold til ovennævnte afgørelse.

4. Ingen dele af toldinformationssystemet eller de heri indeholdte oplysninger, som de nationale medlemmer eller de personer, der bistår dem, har adgang til, må tilkobles noget computersystem, der indsamler og behandler data, der anvendes i eller af Eurojust, og ingen oplysninger indeholdt i førstnævnte må overføres til sidstnævnte, ligesom ingen dele af toldinformationssystemet må downloades.

5. Adgangen til oplysninger, der er indlæst i toldinformationssystemet, er begrænset til nationale medlemmer og de personer, der bistår dem, og omfatter ikke Eurojustpersonale.

KAPITEL IV

ÆNDRING AF OPLYSNINGER

Artikel 13

1. Kun den formidlende medlemsstat eller Europol har ret til at ændre, supplere, rette eller slette oplysninger, som de har registreret i toldinformationssystemet.

2. Hvis en formidlende medlemsstat eller Europol bliver eller bliver gjort opmærksom på, at de oplysninger, de har registreret, er ukorrekte, eller at de er blevet registreret eller lagres i strid med denne afgørelse, ændrer, supplerer, retter eller sletter de oplysningerne og underretter de andre medlemsstater og Europol herom.

3. Hvis en medlemsstat eller Europol har grund til at formode, at en oplysning i toldinformationssystemet er ukorrekt eller er blevet registreret eller lagres i strid med denne afgørelse, underretter de hurtigst muligt den formidlende stat eller Europol herom. Den pågældende kontrollerer de omhandlede oplysninger og retter eller sletter den omgående, hvis det er nødvendigt. Den formidlende medlemsstat eller Europol underretter de øvrige medlemsstater og Europol om enhver rettelse eller sletning.

4. Hvis en medlemsstat eller Europol under registreringen af oplysninger i toldinformationssystemet bliver opmærksom på, at deres rapporter er i strid med tidligere rapporter, for så vidt angår indholdet eller den anbefalede operation, skal de omgående underrette den medlemsstat eller Europol, der har udarbejdet den tidligere rapport. De to medlemsstater eller medlemsstaten og Europol søger derefter at løse problemet. Hvis der ikke opnås enighed, står den første rapport ved magt, men de dele af den nye rapport, der ikke er i modstrid med den første, registreres i systemet.

5. Med forbehold af denne afgørelse gælder det, at hvis en domstol eller en anden hertil beføjet myndighed i en medlemsstat træffer en endelig afgørelse om, at oplysninger i toldinformationssystemet skal ændres, suppleres, rettes eller slettes, påhviler det medlemsstaterne selv og Europol at fuldbyrde afgørelsen i henhold til bestemmelserne i denne afgørelse. Hvis der er uoverensstemmelse mellem sådanne afgørelser truffet af domstole eller andre kompetente myndigheder, herunder de afgørelser, der er omtalt i artikel 22, stk. 4, vedrørende rettelse eller sletning, skal den medlemsstat eller Europol, som har registreret de pågældende oplysninger, slette dem fra systemet.

KAPITEL V

LAGRING AF OPLYSNINGER

Artikel 14

1. Oplysninger, der er registreret i toldinformationssystemet, lagres kun så længe, det er nødvendigt for at opfylde det formål, af hensyn til hvilket de blev registreret i systemet. Mindst en gang om året undersøger den formidlende medlemsstat eller Europol, hvis det er Europol, der har registreret oplysningerne, om det er nødvendigt at lagre oplysningerne.

2. Den formidlende medlemsstat, eller Europol, hvis det er Europol, der har registreret oplysningerne, kan i løbet af undersøgelsesperioden beslutte at lagre oplysningerne indtil næste undersøgelse, hvis det er nødvendigt for at opfylde de formål, af hensyn til hvilke de blev registreret. Hvis der ikke træffes nogen beslutning om at lagre oplysningerne, overføres de automatisk til den del af toldinformationssystemet, som der i henhold til stk. 4 i denne artikel er begrænset adgang til, jf. dog artikel 22.

3. Toldinformationssystemet skal automatisk med en måneds varsel underrette den formidlende medlemsstat eller Europol, hvis det er Europol, der har registreret oplysningerne, om en planlagt overførsel af oplysninger fra systemet i henhold til stk. 2.

4. Oplysninger, der er overført i henhold til stk. 2, lagres fortsat i toldinformationssystemet i et år, men er med forbehold af artikel 22 kun tilgængelige for en repræsentant for det udvalg, der er nævnt i artikel 23 eller for de tilsynsmyndigheder, der omtales i artikel 24, stk. 1, og artikel 25, stk. 1. I løbet af denne periode må oplysningerne kun konsulteres med det formål at kontrollere, om de er korrekte og i overensstemmelse med gældende bestemmelser, og efter periodens udløb skal de slettes.

KAPITEL VI

OPRETTELSE AF ET ELEKTRONISK SAGSREGISTER PÅ TOLDOMRÅDET

Artikel 15

1. Ud over de oplysninger, der er nævnt i artikel 3, indeholder toldinformationssystemet i en særlig database, i det følgende benævnt »det elektroniske sagsregister«, oplysninger henhørende under dette kapitel. Med forbehold af bestemmelserne i dette kapitel og i kapitel VII og VIII finder alle bestemmelser i denne afgørelse ligeledes anvendelse på det elektroniske sagsregister på toldområdet.

2. Formålet med det elektroniske sagsregister er at gøre det muligt for de nationale myndigheder, der er ansvarlige for gennemførelsen af toldefterforskninger, og som er udpeget i henhold til artikel 7, når de indleder eller har indledt en efterforskning vedrørende en eller flere personer eller virksomheder, at finde frem til de kompetente myndigheder i de andre medlemsstater, der er ved at foretage eller har foretaget en efterforskning vedrørende disse personer eller virksomheder, for at opfylde de mål, der er omhandlet i artikel 1, stk. 2, ved hjælp af oplysninger om, hvorvidt der er allerede er foretaget efterforskning.

3. Til brug for det elektroniske sagsregister sender hver medlemsstat til de øvrige medlemsstater samt til det i artikel 23 omhandlede udvalg en liste over alvorlige overtrædelser af dens nationale love.

Denne liste omfatter udelukkende lovovertrædelser, som kan straffes:

a) med en frihedsstraf eller en frihedsberøvende foranstaltning, for hvilke strafferammen er på mindst 12 måneder, eller

b) med en bøde på mindst 15 000 EUR.

4. Hvis den medlemsstat, der konsulterer registeret, har brug for yderligere oplysninger om de registrerede efterforskningssager vedrørende en person eller en virksomhed, anmoder denne stat den formidlende medlemsstat om bistand i henhold til de gældende instrumenter vedrørende gensidig bistand.

KAPITEL VII

DRIFT OG BRUG AF DET ELEKTRONISKE SAGSREGISTER PÅ TOLDOMRÅDET

Artikel 16

1. De kompetente myndigheder indfører oplysninger fra efterforskningerne i det elektroniske sagsregister til de formål, der er fastsat i artikel 15, stk. 2. Oplysningerne må kun omfatte følgende kategorier:

a) en person eller en virksomhed, der er eller har været genstand for en efterforskning foretaget af en kompetent myndighed i en medlemsstat, og: i) som efter den pågældende medlemsstats nationale lovgivning er mistænkt for at begå eller have begået eller at medvirke eller have medvirket til en alvorlig overtrædelse af nationale love ii) for hvem det er konstateret, at vedkommende har begået en sådan overtrædelse, eller iii) som er blevet idømt en administrativ eller en strafferetlig sanktion for en sådan overtrædelse

b) det område, efterforskningen dækker

c) navn, nationalitet og kontaktoplysninger på den myndighed i en medlemsstat, der behandler sagen, samt journalnummer.

De i litra a), b) og c) omhandlede oplysninger indføres særskilt for hver person eller virksomhed i en database. Samkøring mellem databaser er ikke tilladt.

2. Personoplysninger i henhold til stk. 1, litra a), må udelukkende omfatte følgende oplysninger:

a) for personer: efternavn, pigenavn, fornavne, tidligere efternavne og kaldenavne, fødselsdato og fødested, nationalitet og køn, adresse

b) for virksomheder: virksomhedens firmanavn, navn, hvorunder der drives forretning, hjemsted og momsnummer, punktafgiftsregistreringsnummer, adresse.

3. Oplysningerne indføres i registret for en begrænset periode, jf. artikel 19.

Artikel 17

En medlemsstat er ikke forpligtet til at indføre oplysninger i henhold til artikel 16 i konkrete tilfælde, hvis og så længe dette strider mod grundlæggende retsprincipper eller andre væsentlige interesser, herunder vedrørende databeskyttelse, i den pågældende medlemsstat.

Artikel 18

1. Indføring og søgning af oplysninger i det elektroniske sagsregister på toldområdet er forbeholdt de myndigheder, der er omhandlet i artikel 15, stk. 2.

2. En søgning i det elektroniske sagsregister på toldområdet skal omfatte følgende personoplysninger:

a) for personer: fornavn og/eller efternavn og/eller pigenavn og/eller tidligere efternavne og/eller kaldenavne og/eller fødselsdato og/eller adresse

b) for virksomheder: firmanavn og/eller navn, hvorunder der drives forretning, og/eller momsnummer og/eller punktafgiftsregistreringsnummer og/eller adresse.

KAPITEL VIII

PERIODE FOR LAGRING AF OPLYSNINGER I DET ELEKTRONISKE SAGSREGISTER PÅ TOLDOMRÅDET

Artikel 18

1. Varigheden af de perioder, hvori oplysningerne højst må lagres, fastsættes i overensstemmelse med de gældende love, administrative bestemmelser og procedurer i den medlemsstat, der indlæser oplysningerne. Følgende frister, der regnes fra den dato, hvor oplysningerne indlæses, må dog ikke overskrides:

a) oplysninger vedrørende igangværende efterforskninger må højst lagres i tre år, medmindre der er konstateret en overtrædelse i denne periode. Oplysningerne skal slettes inden, hvis der er gået et år siden det sidste skridt i efterforskningen

b) oplysninger vedrørende efterforskninger, der har givet anledning til, at en overtrædelse er konstateret, og som endnu ikke har ført til domfældelse eller pålæggelse af en bøde, må højst lagres i seks år

c) oplysninger vedrørende efterforskninger, der har ført til domfældelse eller pålæggelse af en bøde, må højst lagres i ti år.

2. På alle de stadier af efterforskningen, der er omhandlet i stk. 1, litra a), b) og c), skal oplysninger vedrørende en person eller en virksomhed, jf. artikel 16, straks slettes, såfremt denne ikke længere er genstand for en efterforskning i henhold til den formidlende medlemsstats love og administrative bestemmelser.

3. Oplysningerne slettes automatisk fra det elektroniske sagsregister fra den dato, hvor den maksimale periode for lagring af oplysninger, jf. stk. 1, overskrides.

KAPITEL IX

BESKYTTELSE AF PERSONOPLYSNINGER

Artikel 20

1. En medlemsstat, der har til hensigt at modtage personoplysninger fra toldinformationssystemet eller registrere personoplysninger i systemet, skal senest den … (6) have vedtaget bestemmelser, der sikrer et beskyttelsesniveau for personoplysninger, som mindst lever op til principperne i Strasbourgkonventionen af 1981.

2. En medlemsstat må kun modtage personoplysninger fra toldinformationssystemet eller registrere personoplysninger i systemet, når de foranstaltninger til beskyttelse af sådanne oplysninger, der er omhandlet i stk. 1, er trådt i kraft på den pågældende stats område. Medlemsstaten skal desuden forud have udpeget en eller flere nationale tilsynsmyndigheder i overensstemmelse med artikel 24.

3. For at sikre en korrekt anvendelse af denne afgørelses bestemmelser om beskyttelse af personoplysninger anses toldinformationssystemet i hver af medlemsstaterne for at være et nationalt dataregister, der er underlagt de i stk. 1 omtalte nationale bestemmelser samt enhver strengere bestemmelse fastsat i denne afgørelse.

Artikel 21

1. Hver medlemsstat skal sikre, at det er i strid med dens love, administrative bestemmelser og procedurer at anvende personoplysninger fra toldinformationssystemet til andre formål end dem, der er anført i artikel 1, stk. 2, jf. dog artikel 8, stk. 1.

2. Oplysningerne må kun kopieres til tekniske formål, når dette er nødvendigt for, at de i artikel 7 omhandlede myndigheder kan foretage direkte søgning.

3. En medlemsstat må ikke lade personoplysninger registreret af andre medlemsstater kopiere fra toldinformationssystemet til andre nationale datafiler, undtagen i forbindelse med kopier i systemer til risikostyring, som skal styre toldkontrollen på nationalt niveau, eller i forbindelse med kopier i et system til operationel analyse, som giver mulighed for at koordinere aktioner, jf. dog artikel 8, stk. 1.

4. For så vidt angår de to i stk. 3 omhandlede undtagelser har kun de analytikere, der er udpeget af hver medlemsstats nationale myndigheder, beføjelse til at behandle personoplysninger fra toldinformationssystemet i forbindelse med systemer til risikostyring, som skal styre nationale myndigheders toldkontrol, eller systemer til operationel analyse, som giver mulighed for at koordinere aktioner.

5. Hver medlemsstat sender til hver af de øvrige medlemsstater og til det udvalg, der omtales i artikel 23, en liste over de tjenester for risikostyring, hvis analytikere har beføjelse til i medfør af denne artikels stk. 3 at kopiere og behandle personoplysninger, som er registreret i toldinformationssystemet.

6. Den i stk. 4 omhandlede liste over de nationale myndigheder offentliggøres til orientering i Den Europæiske Unions Tidende.

7. Personoplysninger, der kopieres fra toldinformationssystemet, må kun lagres så længe, som det er nødvendigt for at opnå det formål, som de kopieres til. Behovet for lagring af oplysningerne tages op til overvejelse mindst en gang om året af den partner i toldinformationssystemet, der har foretaget kopieringen. Lagringen må ikke overstige ti år. Personoplysninger, som ikke er nødvendige for at fortsætte analysen, slettes eller anonymiseres omgående.

Artikel 22

1. En persons rettigheder med hensyn til personoplysninger i toldinformationssystemet, herunder navnlig retten til adgang, skal gælde i overensstemmelse med de love, administrative bestemmelser og procedurer, der gælder i den kontraherende stat, hvor en person påberåber sig disse rettigheder.

Hvis det er i overensstemmelse med de love, administrative bestemmelser og procedurer, der gælder i den pågældende medlemsstat, er det den i artikel 23 omhandlede nationale tilsynsmyndighed, der træffer bestemmelse om, hvorvidt oplysningerne skal udleveres, og efter hvilken procedure det skal ske.

En medlemsstat, der ikke har meddelt de pågældende oplysninger, må udelukkende udlevere oplysninger, hvis den forinden har givet den formidlende stat lejlighed til at tilkendegive sin holdning.

2. En medlemsstat, der modtager en anmodning om adgang til personoplysninger, skal nægte dette, hvis adgang til oplysningerne vil kunne hindre udførelsen af opgaver, der er nærmere angivet i en indberetning i medfør af artikel 5, stk. 1, eller med henblik på at beskytte andres rettigheder og frihedsrettigheder. Der skal under alle omstændigheder nægtes adgang til personoplysninger i den periode, hvor der foretages diskret overvågning eller observation og indberetning, og i den periode, hvor den operationelle analyse af oplysningerne eller den administrative undersøgelse eller den strafferetlige efterforskning er i gang.

3. I enhver medlemsstat kan en person i henhold til den pågældende stats love, administrative bestemmelser og procedurer få personoplysninger i toldinformationssystemet, der vedrører den pågældende selv, rettet eller slettet, hvis de er ukorrekte, eller hvis de var registreret eller blev lagret i toldinformationssystemet i strid med det formål, der er anført i denne afgørelses artikel 1, stk. 2, eller bestemmelserne i artikel 5 i Strasbourgkonventionen af 1981.

4. På enhver medlemsstats område kan en person, for så vidt angår personoplysninger i toldinformationssystemet, der vedrører den pågældende selv, i overensstemmelse med den pågældende stats love, administrative bestemmelser og procedurer, anlægge sag ved en domstol eller indbringe spørgsmålet for den myndighed, der er kompetent i henhold til den pågældende stats love, administrative bestemmelser og procedurer, med det formål:

a) at få rettet eller slettet ukorrekte personoplysninger

b) at få rettet eller slettet personoplysninger, der er registreret eller som lagres i toldinformationssystemet i strid med denne afgørelse

c) at få adgang til personoplysninger

d) at få erstatning i henhold til artikel 28, stk. 2.

Medlemsstaterne forpligter sig gensidigt til at gennemføre domstolenes eller de kompetente myndigheders endelige afgørelser ifølge litra a), b) og c).

5. Henvisningen, i denne artikel og i artikel 13, stk. 5, til en »endelig afgørelse« indebærer ikke nogen forpligtelse for medlemsstaten til at appellere en afgørelse truffet af en domstol eller af en anden kompetent myndighed.

KAPITEL X

INSTITUTIONELLE RAMMER

Artikel 23

1. Der nedsættes et udvalg bestående af repræsentanter for medlemsstaternes toldadministrationer. Udvalget træffer beslutninger med enstemmighed for så vidt angår stk. 2, litra a), og med et flertal på 2/3 for så vidt angår stk. 2, litra b). Det fastsætter selv sin forretningsorden med enstemmighed.

2. Udvalget er ansvarligt for:

a) at afgørelsen gennemføres og anvendes korrekt, uden at dette dog indskrænker de i artikel 24, stk. 1, og artikel 25, stk. 1, omhandlede tilsynsmyndigheders beføjelser

b) at toldinformationssystemet teknisk og driftsmæssigt fungerer korrekt. Udvalget tager de nødvendige skridt til at sikre, at foranstaltningerne i artikel 14 og 26 gennemføres korrekt for så vidt angår toldinformationssystemet. Udvalget kan med henblik herpå få direkte adgang til systemets oplysninger og anvende disse umiddelbart.

3. Udvalget aflægger en årlig beretning for Rådet i overensstemmelse med afsnit VI i traktaten om Den Europæiske Union om, hvorvidt toldinformationssystemet fungerer effektivt og korrekt, og fremsætter om fornødent anbefalinger.

4. Kommissionen deltager i udvalgets drøftelser.

KAPITEL XI

TILSYN MED BESKYTTELSE AF PERSONOPLYSNINGER

Artikel 24

1. Hver medlemsstat udpeger en eller flere nationale tilsynsmyndigheder med ansvar for beskyttelse af personoplysninger til at føre uafhængigt tilsyn med personoplysninger i toldinformationssystemet.

Tilsynsmyndighederne fører i overensstemmelse med deres respektive nationale lovgivninger uafhængigt tilsyn og udfører kontrol for at sikre, at behandlingen og udnyttelsen af oplysningerne i toldinformationssystemet ikke krænker de berørte personers rettigheder. Til dette formål skal tilsynsmyndighederne have adgang til toldinformationssystemet.

2. Enhver person kan anmode en hvilken som helst national tilsynsmyndighed om at kontrollere personoplysninger i toldinformationssystemet, der vedrører den pågældende selv, samt om at kontrollere, hvilken brug der er gjort eller bliver gjort af disse oplysninger. Denne ret skal udøves i overensstemmelse med lovgivning, administrative bestemmelser og procedurer i den stat, hvor anmodningen indgives. Hvis oplysningerne er blevet registreret af en anden kontraherende stat, skal kontrollen udføres i tæt samarbejde med denne stats nationale tilsynsmyndighed.

Artikel 25

1. Der oprettes en fælles tilsynsmyndighed bestående af to repræsentanter fra hver af medlemsstaterne, udpeget blandt de respektive uafhængige nationale tilsynsmyndigheder.

2. Den Fælles Tilsynsmyndighed udfører sine opgaver i overensstemmelse med denne afgørelse og Strasbourgkonventionen af 1981 samt under hensyn anbefaling R(87) 15.

3. Den Fælles Tilsynsmyndighed har kompetence til at overvåge toldinformationssystemets drift, at undersøge enhver form for anvendelses — eller fortolkningsproblemer, der måtte opstå under brugen af toldinformationssystemet, til at undersøge problemer i forbindelse med de nationale tilsynsmyndigheders uafhængige kontrolvirksomhed eller enkeltpersoners brug af deres ret til adgang til systemet og til at udarbejde forslag til fælles løsninger af problemerne.

4. Den Fælles Tilsynsmyndighed skal have adgang til toldinformationssystemet, for at den kan opfylde sine forpligtelser.

5. Rapporterne fra Den Fælles Tilsynsmyndighed sendes til de myndigheder, som de nationale tilsynsmyndigheder sender deres rapporter til.

KAPITEL XII

SIKKERHED I FORBINDELSE MED TOLDINFORMATIONSSYSTEMET

Artikel 26

1. Alle nødvendige administrative forholdsregler til at garantere sikkerheden træffes af:

a) medlemsstaternes kompetente myndigheder for så vidt angår toldinformationssystemets terminaler i de respektive stater

b) det i artikel 23 omhandlede udvalg, for så vidt angår toldinformationssystemet og de terminaler, der er placeret i de samme lokaler som toldinformationssystemet, og som anvendes til tekniske formål og til den i stk. 3 i denne artikel omhandlede kontrol.

2. De nævnte myndigheder og det i artikel 23 omhandlede udvalg skal navnlig træffe forholdsregler til:

a) at forhindre, at uautoriserede personer får adgang til installationer, der benyttes til databehandlingen

b) at forhindre, at oplysninger og databærere læses, kopieres, ændres eller fjernes af uautoriserede personer

c) at forhindre uautoriseret registrering af oplysninger samt uautoriseret læsning, ændring eller sletning af oplysninger

d) at forhindre, at uautoriserede personer får adgang til oplysninger i toldinformationssystemet ved hjælp af datatransmissionsudstyr

e) at sikre, at autoriserede personer, hvad angår brugen af toldinformationssystemet, kun får adgang til de oplysninger, de er bemyndiget til at kende

f) at sikre, at det er muligt at undersøge og fastslå, til hvilke myndigheder der kan sendes oplysninger via transmissionsudstyr

g) at sikre, at det er muligt efterfølgende at undersøge og fastslå, hvilke oplysninger der er registreret i toldinformationssystemet, hvornår og af hvem, og at føre tilsyn med informationssøgningen

h) at forhindre uautoriseret læsning, kopiering, ændring eller sletning af oplysninger i forbindelse med transmission af oplysninger og transport af databærere.

3. Det i artikel 23 nævnte udvalg fører tilsyn med informationssøgningen i toldinformationssystemet med henblik på at kontrollere, at den foregår i overensstemmelse med bestemmelserne og foretages af autoriserede brugere. Mindst 1 % af alle søgninger skal kontrolleres. Der skal føres optegnelser i systemet over disse søgninger og kontroller. Optegnelserne må kun anvendes til den nævnte kontrol, udført af det i artikel 23 omhandlede udvalg og af de tilsynsmyndigheder, der er omtalt i artikel 24 og 25. De skal slettes efter seks måneder.

Artikel 27

Den toldadministration, der er omhandlet i artikel 10, stk. 1, er ansvarlig for sikkerhedsforanstaltningerne i artikel 26 vedrørende de terminaler, der befinder sig på vedkommende stats område, for undersøgelserne i artikel 14, stk. 1 og 2, og i artikel 18 og i øvrigt for den korrekte gennemførelse af denne afgørelse i det omfang, det er nødvendigt i henhold til den pågældende stats love, administrative bestemmelser og procedurer.

KAPITEL XIII

ANSVAR OG FORPLIGTELSER

Artikel 28

1. Hver medlemsstat er ansvarlig for, at de oplysninger, den registrerer i toldinformationssystemet, er korrekte, løbende ajourførte og opfylder gældende bestemmelser. Hver medlemsstat er desuden ansvarlig for overholdelsen af bestemmelserne i artikel 5 i Strasbourgkonventionen af 1981.

2. Hver medlemsstat er ansvarlig i henhold til sine love, administrative bestemmelser og procedurer for enhver skade, der tilføjes personer i forbindelse med brugen af toldinformationssystemet i den pågældende stat. Dette gælder også, hvis skaden tilføjes af den formidlende stat ved, at denne registrerer ukorrekte oplysninger eller registrerer oplysninger i strid med denne afgørelse.

3. Hvis den medlemsstat, mod hvilken der rejses sag om registrering af ukorrekte oplysninger, ikke er den samme som den stat, der formidlede oplysningerne, søger de berørte stater i fællesskab at afgøre, om, og i givet fald i hvilket omfang, de udbetalte erstatningsbeløb skal tilbagebetales af den formidlende medlemsstat til den anden medlemsstat. De beløb, man enes om, skal tilbagebetales efter anmodning herom.

Artikel 29

1. Omkostninger i forbindelse med erhvervelse, undersøgelse, udvikling og vedligeholdelse af den centrale it-infrastruktur (hardware), af software og nettilslutninger og i forbindelse med tilhørende produktions-, støtte- og uddannelsestjenester, der nødvendigvis følger af driften af toldinformationssystemet med henblik på gennemførelse af Fællesskabets bestemmelser på told- og landbrugsområdet, samt i forbindelse med medlemsstaternes brug af toldinformationssystemet på deres respektive områder, afholdes af De Europæiske Fællesskabers almindelige budget.

2. De øvrige omkostninger, som følger af gennemførelsen af denne afgørelse, skal bæres af medlemsstaterne. Hver medlemsstats andel fastlægges på grundlag af forholdet mellem dens bruttonationalindkomst og summen af medlemsstaternes bruttonationalindkomster i året forud for det år, hvor omkostningerne er påløbet.

I dette stykke betyder udtrykket »bruttonationalindkomst« bruttonationalindkomsten som defineret i Rådets direktiv 89/130/EØF, Euratom, af 13. februar 1989 om harmonisering af fastlæggelsen af bruttonationalindkomsten i markedspriser (7), eller senere EF-retsakter, der ændrer eller erstatter nævnte direktiv.

KAPITEL XIV

GENNEMFØRELSESBESTEMMELSER OG AFSLUTTENDE BESTEMMELSER

Artikel 30

Informationsudveksling i henhold til denne afgørelse foretages direkte mellem medlemsstaternes myndigheder.

Artikel 31

Medlemsstaterne sikrer, at deres nationale lovgivning er i overensstemmelse med denne afgørelse senest den … (6).

Artikel 32

Denne afgørelse erstatter konventionen om brug af informationsteknologi på toldområdet samt protokollen af 12. marts 1999 om anvendelsesområdet for hvidvaskning af udbyttet fra kriminalitet i konventionen om brug af informationsteknologi på toldområdet og om tilføjelse af transportmidlets registreringsnummer i konventionens liste over oplysninger (8) (i det følgende benævnt »protokollen om anvendelsesområdet for hvidvaskning af udbyttet fra kriminalitet«) og protokollen af 8. maj 2003 udarbejdet i henhold til artikel 34 i traktaten om Den Europæiske Union, om ændring af konventionen om brug af informationsteknologi på toldområdet for så vidt angår oprettelse af et elektronisk sagsregister på toldområdet (9) (i det følgende benævnt »protokollen om oprettelse af et elektronisk sagsregister på told- området) fra« … (6).

Artikel 33

Medmindre andet er bestemt i denne afgørelse, ophæves bestemmelserne om gennemførelse af konventionen om brug af informationsteknologi på toldområdet, protokollen om anvendelsesområdet for hvidvaskning af udbyttet fra kriminalitet samt protokollen om oprettelse af et elektronisk sagsregister på toldområdet med virkning fra den … (6).

Artikel 34

Tvister mellem medlemsstaterne om fortolkningen eller anvendelsen af denne afgørelse behandles i første omgang af Rådet efter proceduren i afsnit VI i traktaten med henblik på bilæggelse.

Såfremt det efter udløbet af en frist på seks måneder ikke har været muligt at nå frem til en bilæggelse, kan en part i tvisten indbringe spørgsmålet for De Europæiske Fællesskabers Domstol.

Artikel 35

1. Denne afgørelse har virkning fra tyvendedagen efter offentliggørelsen i Den Europæiske Unions Tidende.

2. Den finder anvendelse fra …

Udfærdiget i …, den … På Rådets vegne Formand

(1) Udtalelse af … (endnu ikke offentliggjort i EUT).

(2) EUT L 218 af 13.8.2008, s. 48.

(3) EFT C 316 af 27.11.1995, s. 33.

(4) EUT …

(5) EUT L 63 af 6.3.2002, s. 1.

(6) Indsæt venligst den dato, fra hvilken nærværende afgørelse finder anvendelse.

(7) EFT L 49 af 21.2.1989, s. 26.

(8) EFT C 91 af 31.3.1999, s. 2.

(9) EUT C 139 af 13.6.2003, s. 2.